नतीजा यह हुआ है कि किसान, खास कर युवा पीढ़ी का खेती से मोहभंग हो रहा है और वे जीविकोपार्जन के अन्य साधनों की खोज में अपने गांव को छोड़ रहे हैं। उनके कदम अनिश्चित दिशा में बढ़ चले हैं। इसके मूल में है सिंचाई के साधनों का अभाव। झारखंड में सिंचाई के साधन नहीं के बराबर हैं। सरकारी आंकड़ों को ही मानें तो राज्य की मात्र 10 फीसदी खेत ही सिंचित हैं। 90 फीसदी खेती वर्षा आधारित है। झारखंड के किसान धान, गेहूं, दलहन, तिलहन, मक्का, तिल, गन्ना, बाजरा आदि कई खाद्यान का उत्पादन करते हैं, परंतु भगवान भरोसे। अपर्याप्त सिंचाई साधनों के कारण यहां के सीमांत किसान पूरी तरह से प्रकृति पर निर्भर हैं। अनिश्चित वर्षा से पैदावार की अनिश्चितता रहती है। इस कारण यहां किसानों ने खेती में निवेश और श्रम दोनों कम कर दिया है। सिंचाई साधनों के अभाव में खाद्यान के अलावा अन्य प्रकार की खेती की ओर यहां के किसानों का ध्यान ही नहीं जाता है। मसलन बागवानी, फूलों की खेती, सब्जी की व्यावसायिक खेती आदि की यहां पर्याप्त संभावनाएं हैं, परंतु किसान रुचि नहीं ले रहे हैं।